LIETUVOS RESPUBLIKOS 
TABAKO, TABAKO GAMINIŲ IR SU JAIS SUSIJUSIŲ GAMINIŲ KONTROLĖS
ĮSTATYMO NR. I-1143 171 IR 18 STRAIPSNIŲ PAKEITIMO ĮSTATYMO
AIŠKINAMASIS RAŠTAS

1. Įstatymo projekto rengimą paskatinusios priežastys, parengto projekto tikslai ir uždaviniai.
Įstatymo projektas parengtas siekiant kovoti su neteisėta, šešėline elektroninių cigarečių prekyba, kurią vykdant yra ne tik nesurenkami mokesčiai, tačiau ir nėra kontroliuojamas elektroninių cigarečių nepardavimas nepilnamečiams, o patys gaminiai dėl juose esančių medžiagų, kurias draudžia Lietuvos teisės aktai, gali sukelti esminę žalą vartojančio asmens sveikatai.
Lietuva gerokai viršija Europos mokyklų alkoholio ir kitų psichoaktyvių medžiagų vartojimo tyrime (angl. European School Survey Projevt on Alcohol and Other Drugs) (toliau – ESPAD) dalyvaujančių šalių vidurkį pagal įvairius rodiklius: naujųjų psichoaktyvių medžiagų (Lietuvos rodiklis siekia 7 proc., ESPAD šalių vidurkis – 4 proc.), mokinių, kurie būdami 13 metų ar jaunesni surūkė pirmąją cigaretę (Lietuvos rodiklis siekia 33 proc., ESPAD šalių vidurkis – 18 proc.) ir pirmąją elektroninę cigaretę (Lietuvos rodiklis siekia – 19,5 proc., ESPAD šalių vidurkis – 11 proc.);
Vadovaujantis ESPAD 2024 m. tyrimo Lietuvoje duomenimis, elektronines cigaretes moksleiviai pirmą kartą pabando vidutiniškai 12,9 metų, o kasdien jas vartoti pradeda sulaukę vidutiniškai 13,5 metų. Kaip ir tabako cigarečių atveju, yra moksleivių, kurie pirmą elektroninę cigaretę vartojo ir net kasdien pradėjo vartoti jau 9 metų ar ankstesniame amžiuje. Nuo 2015 metų beveik 25 procentiniais punktais (4 kartus) išaugo elektronines cigaretes pirmą kartą pavartojusių 13 metų ir jaunesnių respondentų skaičius (nuo 7,3 iki 32 proc.). 2015 metais ir2019 metais buvo didesnis vaikinų procentas, o nuo 2024 metų – merginų. Respondentų, kurie nurodė, kad pradėjo kasdien vartoti elektronines cigaretes būdami 13 metų ar jaunesni, yra 9,5 proc., ir tai yra 7,3 procentiniais punktais daugiau nei 2015 metais. Vaikinams (10,3 proc.) tai labiau būdinga nei merginoms (8,7 proc.). 
Nagrinėjant elektroninių cigarečių prieinamumą, nustatyta, kad elektroninių cigarečių panorėję lengvai arba labai lengvai galėtų gauti net 55,6 proc. moksleivių; didesnė dalis merginų (57,4 proc.) nei vaikinų (53,9 proc.) teigė, kad elektroninių cigarečių, esant norui, galėtų gauti lengvai arba labai lengvai. 
Pagrindinis elektroninių cigarečių įsigijimo nepilnamečių asmenų tarpe būdas – socialiniai tinklai ir mobiliosios programėlės. 
Projekte siūloma įtvirtinti, kad mobiliosiose programėlėse ir socialiniuose tinkluose paskelbti pranešimai apie elektroninių cigarečių, elektroninių cigarečių pildyklių ir rūkomųjų žolinių gaminių pardavimą būtų laikomi draudžiama reklama. Įtvirtinus, kad nurodytos informacijos skelbimas yra draudžiama reklama, už šių veiksmų atlikimą būtų taikoma administracinę atsakomybė remiantis Lietuvos Respublikos administracinių nusižengimų kodeksu. Projektu siekiama išplėsti teisėtai licencijuotą veiklą vykdančių asmenų galimybes remto kovos su nelegalia prekyba priemones. 
2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Įstatymo projekto iniciatorius – Seimo narys Remigijus Žemaitaitis.
3. Kaip šiuo metu yra reguliuojami Įstatymo projekte aptarti teisiniai santykiai
Šiuo metu įstatyme nėra išskiriama, kad elektroninių cigarečių, elektroninių cigarečių pildyklių reklama būtų laikoma mobiliosiose programėlėse ir socialiniuose tinkluose paskalbti pranešimai apie jų pardavimą. Todėl, kol fiziškai nėra įvykęs neteisėto pardavimo faktas, teisėsaugos ir kontrolės institucijos neturi galimybių užkardyti tokių pranešimų apie tokių elektroninių cigarečių, elektroninių cigarečių pildyklių pardavimą, o šią informaciją skelbiantys asmenys yra nebaudžiami. 
Šiuo metu įstatyme yra apribota, kad teisėtą veiklą vykdantys asmenys gali remti tik valstybines institucijas ir įstaigas kovoje su kontrabanda ir nelegalia prekyba. 
4. Kokios siūlomos naujos teisinio reguliavimo nuostatos ir kokių teigiamų rezultatų laukiama
Projektu siūloma papildyti įstatymo 171 straipsnio 1 dalį nustatant, kad mobiliosiose programėlėse ir socialiniuose tinkluose paskelbti pranešimai apie elektroninių cigarečių, elektroninių cigarečių pildyklių ir rūkomųjų žolinių gaminių pardavimą laikomi draudžiama reklama. To tikslas – užkardyti šią veiklą, o ja vykdančius asmenis nubausti teisės aktų nustatyta tvarka. 
Projektu siūloma papildyti 18 straipsnio 2 dalį nustatant, kad teisėtai veiklą vykdantys asmenys gali remti ne tik valstybės institucijas ir įstaigas, bet ir valstybines ir savivaldybių mokyklas kovoje su nelegalia ir draudžiama prekyba tabako gaminiais ir susijusiais gaminiais. Šios priemonės gali apimti kovą ne tik su kontrabanda ir nelegalia prekyba, tačiau ir draudžiama reklama bei pagal šį įstatymą draudžiamu elektroninių cigarečių ir elektroninių cigarečių pildyklių vartojimu ar turėjimu. Pakeitimo tikslas – stiprinti kovą su šešėliu ir neteisėtu elektroninių cigarečių platinimu bei stiprinti kovos su nelegaliu elektroninių cigarečių ir pildyklių vartojimu bei turėjimu švietimo įstaigose. 
5. Numatomo teisinio reguliavimo poveikio vertinimo rezultatai (jeigu rengiant Įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Įstatymo projektas turės teigiamą rezultatą kovoje su šešėline, nelegalia elektroninių cigarečių prekyba bei jų vartojimu nepilnamečių asmenų tarpe. 
6. Kokią įtaką priimtas įstatymas turės kriminogeninei situacijai, korupcijai
Įstatymo projektas turės teigiamos įtakos gerinant kriminogeninę situaciją ir mažinant korupciją, nes didins šešėlinės, nelegalios prekybos užkardymą.
7. Kaip įstatymo įgyvendinimas atsilieps verslo sąlygoms ir jo plėtrai
Įstatymo projekto nuostatų įgyvendinimas turės teigiamos įtakos verslo sąlygų suvienodinimui. 
8. Ar Įstatymo projektas neprieštarauja strateginio lygmens planavimo dokumentams
Įstatymo projektas neprieštarauja strateginio lygmens planavimo dokumentams.
9. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus Įstatymo projektą, kitų įstatymų keisti nereikės.
10. Ar Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas, o Įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas. Įstatymo projekte apibrėžiamos sąvokos derinamos nustatyta tvarka.
11. Ar Įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.
12. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti
Nereikės.
13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Neprireiks. Priimtas įstatymo projektas skatins akcizų surinkimą mažinant nelegalią (šešėlinę) prekybą.
14. Įstatymo projekto rengimo metu gauti specialistų vertinimai ir išvados
Specialistų vertinimų ir išvadų dėl Įstatymo projekto negauta.
15. Reikšminiai žodžiai, kurių reikia Įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną „Eurovoc“
„elektroninių cigarečių skystis“.
16. Kiti, iniciatorių nuomone, reikalingi pagrindimai ir paaiškinimai
Nėra.

